Gueuyes_di_Walons_(portraits)
Ôtes portraits
« On dôdé, c'è-st-on-ènocint. »	Li ci qui m'a dit ça, c'è-st-on maîsse là d'dins. I s'î conèt. C'èst s' mononke èt s' vwèsin à l'Armand. Li Twène, Antwène si vos v'loz, c'èsteût-on vî ramechaud. On l'aveût spoté « Oulote » télemint qu' sès-ouys èstin' fwârt lon èri onk di l'ôte, come one oulote, à fwace do razouyî pa t't-avau tot. Èt, i voleûve co veûy èt soyu d'pus, dispôy qu'on l'aveût d'dja opèré on côp ou deûs di s' prostate. Di s' culote, ça lî aveût monté à s' tièsse, èt véla, ça toûrneûve à vûde. Â ! Oyi, vos n' savoz nin qwè ç' qui c'èst qu'on dôdé ! Ça n' va nin yèsse aujîy à vos fé comprinde. Ça n'èst nin vraîmint one bièsse. Ça n'èst nin on mwaîs tch’fau nèrin. Mins c'èst d'pus qu'on fénèyant ou on bon à rin, èt on lî freût aujîymint acrwêre qui lès poyes ponenut su lès purnalîs. L'Armand, ci bièsse di grègne là, come èl dijeûve si vwèsène qui n'èsteût portant wêre pwârtéye po causer, c'è-st-on nin grand tchôse. Il aveût stî poûri pas s' mame qui purdeûve si-t-ome po dès brous, maugré qui l' fieûve viker à rin fé, lèye, èt qu'èle n'aveût pus qu'à avancî sès lèpes po l' bètchîye. Èlle aveût on sorîre come on pèchon lon èri d' sès-aîwes, c'èsteût l' mame sorèt ! Po 'nnè yèsse quite, si-t-ome n'a pont yeû d'ôte tchwès qui d' moru lon d'vant lèye. Tote rapaujîye, li mame, èlle èsteût co là vint' ans après. Come qwè, awè l' diâle è l' capotine, ça vos tint bin vikant ! Tènès lèpes èt bètchu nez come èlle èsteût, lèye qu'aveût d'dja èpwèsoné l' vikaîrîye di s'-t-ome, èlle a volu qu' ça continoûwe. Èlle a trové one saquî à mète à l'achléye : one djon.ne comére po s' fi-fi l'Armand. Èlle aveût trèvèyu one crapôde qui v'neûve dins l' vijnauve do timps d' sès vacances ; tote djon.ne, on bia p'tit mouchon. Sur on nuk di fustu, èle vos-a arindjî l'acopladje avou s' chou-chou. Li Minète, qu'on l' loumeûve, - dji n' sé pus si p'tit nom, si dj' l'a jamaîs soyu – s'aveût r'trové ècwadléye avou l'ôte ostâye divant do comprinde lès quèsses èt lès mèsses. Èt après ça, dins s' lét. Mins, minme ça, i nè l' saveût fé, ou n'impôrte comint, l'Armand. À s'-t-ovradje, c'èsteût fin parèy, si bin qu' leû p'tite cinse à toûrné à rin, èt c'èsteût l' Minète qui d'veûve fé boûre li tchôdron tote seûle : dès min.nadjes, on côp d' mwins adlé lès vwèsins. Oy mins, à fwace do fé dès min.nadjes adlé lès-ôtes, c'èst lès-ôtes qui volin' fé min.nadje avou lèye, èt lès côps d' mwins ça min.ne à dès côps qu' nos n' loumerans nin, malaujîy à dîre dins lès régues, tot ça. Mins aujîy à fé : vos avoz viké assez po m' comprinde ! I-gn-a todi dès mwaichès linwes èt dès djèriauds po laweter là d'ssus tot laudje : « Li Minète di l'Armand, èle tint mia su s' dos qu'one gade su sès cwanes. »	Lès cias qu'è profitin', avin' dipus d' rastinance, i n' faut jamaîs assatchî lès moches sur on bon bokèt. I-gn-a qu' po lès bounès maujones èwou ç' qu'on mindje bin qu'on pout doner lès-adrèsses : on tint pus aujîyemint à quinze dins-r-one grande place qui dins-r-one tchambe ! Si vos sarîz come lès djins sont mèchants : i donin' à ètinde à l'Armand : « L'ôte djoû, dj'a vèyu vosse feume dins lès steûles... Èlle èsteût avou l' Rojer... »	Moya, l'ôte poûrî, qui n'èsteût nin sbaré qui s' comére seûye tote seûle dins-r-one têre è trî avou on vwèsin. Adon, i r'tapin' one rôye pus lon : « Advant yîr, c'èsteût al sapiniére, ça chumeûve, ça chumeûve ! »	Tot ç' qu'i troveûve à rèsponde li djan-cocoye d'Armand : « C'èst d' l'ovradje qui dj' n'ârè nin à fé ! »	Dji v's-aveû bin dit qu' c'èsteût-on nâwe !